# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0001/2014-19

Datum: 22. 03. 2018

## Z A P I S N I K

27. redne seje Občinskega sveta Občine Prevalje, ki je bila dne 22. marca 2018, ob 17.00 uri, v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16 in 48/16) sklical župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 27. redne seje.
3. Pregled in potrditev zapisnik 26. redne seje in zapisnik 15. in 16. dopisne seje.
4. Dokument identifikacije investicijskega projekta – DIIP – Celostna prometna strategija (CPS).
5. Elaborat o oblikovanju cene izvajanja storitev obveznih občinskih gospodarskih javnih služb varstva okolja za leto 2018.
6. Program odvajanja in čiščenja komunalne odpadne in padavinske vode za obdobje 2018 - 2021 na območju Občine Prevalje.
7. Smernice Občine Prevalje za načrtovanje prostorskih ureditev za načrtovani državni prostorski načrt za daljnovod 2x110 kv RTP Ravne – RTP Mežica.
8. Predlogi Komisije za mandatna vprašanja, volitve in imenovanja.
9. Premoženjskopravne zadeve:

a) Predlog ukinitve javnega dobra na nepremičnini parc. št. 558/4 k.o. 884 – Farna vas.

b) Predlog ustanovitve javnega dobra na nepremičnini parc. št. 358/5 k.o. Šentanel.

c) Sklep o spremembi Sklepa o določitvi najemnin v Občini Prevalje za leto 2018.

1. Pobude in vprašanja.
2. Razno.

Seje sta se udeležila župan dr. Matija TASIČ in podžupanja Margareta JUKIČ.

Seje so se udeležili člani občinskega sveta:

1. Zdravko FAJMUT,
2. Matej PEČNIK,
3. Ivan BACKOVIĆ,
4. Aleksander RISTIČ,
5. Bernard PAČNIK,
6. Rafael ŠKUFCA,
7. Marija ŠUŠEL,
8. Štefan PERŠAK,
9. Hedvika GORENŠEK,
10. Bogdan PUPAVAC,
11. Aleksandra VESNICER,
12. dr. Karla ODER,
13. Stašo LODRANT,
14. Maks PUČELJ,
15. Andrej STERMEC.

Seje so se udeležili še :

1. Meta TASIČ BUKOVEC, direktorica JKP LOG d.o.o.,
2. Sanja Godec, Biro Godec,
3. Danilo VUTE, občinska uprava,
4. Emilija IVANČIČ, občinska uprava,
5. Bernarda GRADIŠNIK, občinska uprava,
6. Franc BREZNIK, občinska uprava.

Novinarji :

1. Alojz JAZBEC, Televizija Uršlja.

Odsotni:

1. Vladimir PORI.

## K tč. 1

**UGOTOVITEV SKLEPČNOSTI**

Na seji je bilo prisotnih 16 občinskih svetnikov.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 27. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 27. REDNE SEJE**

Župan predlaga, da se zaradi zamude enega izmed razlagalcev spremeni dnevni red, in sicer, da se točka 9. dnevnega reda prestavi, tako, da postane 5. točka dnevnega reda, ostale točke se preštevilčijo. Predlagan spremenjeni dnevni red daje na glasovanje.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

1. **Ugotovitev sklepčnosti.**
2. **Potrditev dnevnega reda 27. redne seje.**
3. **Pregled in potrditev zapisnik 26. redne seje in zapisnik 15. in 16. dopisne seje.**
4. **Dokument identifikacije investicijskega projekta – DIIP – Celostna prometna strategija (CPS).**
5. **Premoženjskopravne zadeve:**

**a) Predlog ukinitve javnega dobra na nepremičnini parc. št. 558/4 k.o. 884 – Farna vas.**

**b) Predlog ustanovitve javnega dobra na nepremičnini parc. št. 358/5 k.o. Šentanel.**

**c) Sklep o spremembi Sklepa o določitvi najemnin v Občini Prevalje za leto 2018.**

1. **Elaborat o oblikovanju cene izvajanja storitev obveznih občinskih gospodarskih javnih služb varstva okolja za leto 2018.**
2. **Program odvajanja in čiščenja komunalne odpadne in padavinske vode za obdobje 2018 - 2021 na območju Občine Prevalje.**
3. **Smernice Občine Prevalje za načrtovanje prostorskih ureditev za načrtovani državni prostorski načrt za daljnovod 2x110 kv RTP Ravne – RTP Mežica.**
4. **Predlogi Komisije za mandatna vprašanja, volitve in imenovanja.**
5. **Pobude in vprašanja.**
6. **Razno.**

**K tč. 3**

**Pregled in potrditev zapisnika 26. redne seje in 15. ter 16. dopisne seje**

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, so bili sprejeti

**SKLEP 27/1:**

**Občinski svet Občine Prevalje sprejme Zapisnik 26. redne seje Občinskega sveta Občine Prevalje.**

**SKLEP 27/2 :**

**Občinski svet Občine Prevalje sprejme Zapisnik 15. dopisne seje Občinskega sveta Občine Prevalje.**

**SKLEP 27/3:**

**Občinski svet Občine Prevalje sprejme Zapisnik 16. dopisne seje Občinskega sveta Občine Prevalje.**

***K tč. 4***

**Dokument identifikacije investicijskega projekta – DIIP – Celostna prometna strategija (CPS)**

Uvodno obrazložitev poda Bernarda Gradišnik, ki pove, da je občinska uprava pripravila DIIP za projekt celostne prometne strategije, s katerim se bo kandidiralo na javnem razpisu Ministrstva za infrastrukturo za projekt trajne mobilnosti. Višina zagotovljenih sredstev v sklopu evropske kohezijske politike za Občino Prevalje zanaša 88. 853,75 EUR. Višina teh sredstev je zagotovljena in izračunana na podlagi uradnega podatka o številu prebivalcev v Občini Prevalje. Na razpis se lahko prijavljajo ukrepi, ki so bili sprejeti junija 2017 v okviru celostne prometne strategije. Predmet tega projekta sta izgradnja 1. faze kolesarske povezave med domom starejših Na fari ter kapelico pri osnovni šoli Franja Goloba in širitev izposoje avtomatiziranih koles, in sicer tri dodatne postaje s šestimi priklopnimi mesti ter štiri dodatna električna kolesa. Nove dodatne postaje bodo locirane pri Lesni, Eurospinu in na lokaciji bivšega vrtca Zgornji kraj. Višina celotnega projekta znaša 143.000, od katerih je 80% nepovratnih sredstev, 20% mora zagotoviti Občina Prevalje, hkrati pa DDV ne predstavlja upravičenega stroška.

Predsednik Odbora za komunalne zadeve in varstvo okolja, Matej Pečnik, pove, da se je odbor se je seznanil z dokumentom identifikacije investicijskega projekta za projekt »CELOSTNA PROMETNA STRATEGIJA«, se z njim strinja in ga predlaga Občinskemu svetu v potrditev in sprejem.

Predsednik Odbora za proračun in finance, Stašo Lodrant, pove, da se je odbor seznanil z dokumentom identifikacije investicijskega projekta za projekt »Celostna prometna strategija«, se z njim strinja in ga predlaga Občinskemu svetu Občine Prevalje v obravnavo in sprejem. Doda, da je odbor dodatno sprejel sklep s katerim pooblašča župana za morebitne kasnejše popravke in dopolnitve dokumenta, ki bi jih narekovale zahteve prijave na javni razpis

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 27/7:**

**Občinski svet Občine Prevalje potrjuje in sprejme dokument identifikacije investicijskega projekta za projekt »CELOSTNA PROMETNA STRATEGIJA«.**

**Občinski svet Občine Prevalje pooblašča župana za morebitne kasnejše popravke in dopolnitve dokumenta, ki bi jih narekovale zahteve prijave na javni razpis.**

***K tč. 5***

**Premoženjskopravne zadeve**

**a) Predlog ukinitve javnega dobra na nepremičnini parc. št. 558/4 k.o. 884 – Farna vas**

**b) Predlog ustanovitve javnega dobra na nepremičnini parc. št. 358/5 k.o. 875 – Šentanel**

**c) Sklep o spremembi Sklepa o določitvi najemnin v Občini Prevalje za leto 2018**

Uvodno obrazložitev poda Emilija Ivančič, ki glede točke 5a. pove, da občinska uprava predlaga ukinitev javnega dobra na nepremičnini parc. št. 558/4, k.o.884Farna Vas, ker na tem zemljišču v naravi več ne poteka javna pot. Pridobljeno je bilo tudi urbanistično mnenje, ki pravi, da je takšna ukinitev smiselna.

Glede točke 5b. pove, da občinska uprava predlaga ustanovitev javnega dobra na nepremičnini parc. št. 358/5, k.o. Šentanel. V naravi gre v tem primeru za kategorizirano cesto, ki je v lasti Občine Prevalje, zato je smiselno, da se v zemljiški knjigi zaznamuje javno dobro.

Glede točke 5c. pove, da je Občinski svet Občine Prevalje, v mesecu decembru 2017 sprejel sklep, s katerim je določil višino najemnin za leto 2018 ter veljavnost najemnin za tržnico določil do 31.03.2018. ker stroškov za prvo tromesečje ni možno realno ugotoviti, občinska uprava predlaga, da se veljavnost sklepa, ki se nanaša na najemnine za tržnico, podaljša do 31.12.2018.

Predsednik Odbora za komunalne zadeve in varstvo okolja, Matej Pečnik, pove, da je odbor obravnaval vse tri predlagane sklepe in se z njimi strinja. Pri sklepu, ki se nanaša na ceno najemnin pa se strinja, da se za natančnejšo določitev cene, zajame daljše obdobje.

Predsednik Odbora za proračun in finance, Stašo Lodrant, pove, da odbor obravnaval predlog sklepa glede cene najemnin in sklenil, da je smotrno počakati do konca leta, ko se bo lahko na podlagi testnega obdobja lažje določila realna cena za najem tržnice.

Predsednik Odbora za gospodarske dejavnosti, Ivan Backović, pove, da odbor obravnaval predlog sklepa glede cene najemnin in se z njim v celoti strinja.

Predsednik Komisije za statut in pravna vprašanja, Aleksander Ristič, pove, da je komisija obravnavala vse tri predlagane sklepe, ugotovila, da so pripravljeni v skladu z vsemi pravnimi akti in jih občinskemu svetu predlaga v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, so bili sprejeti

**SKLEP 27/4:**

**Nepremičnini parc. št. 558/4, k.o. 884 - Farna vas se ukine status javnega dobra.**

**Sklep se objavi v Uradnem glasilu slovenskih občin in začne veljati naslednji dan po objavi.**

V času glasovanja je bilo v dvorani 16 svetnikov.

S 16 glasovi za, 0 proti, so bili sprejeti

**SKLEP 27/5:**

**Nepremičnini parc. št. 358/5, k.o. 874 – Šentanel, se podeli status javnega dobra.**

**Sklep se objavi v Uradnem glasilu slovenskih občin in začne veljati naslednji dan po objavi.**

V času glasovanja je bilo v dvorani 16 svetnikov.

S 16 glasovi za, 0 proti, so bili sprejeti

**SKLEP 27/6:**

**Občinski svet Občine Prevalje sprejme Sklep o spremembi Sklepa o določitvi najemnin v občini Prevalje za leto 2018.**

**Sklep se objavi v Uradnem glasilu slovenskih občin.**

***K tč. 6***

**Elaborat o oblikovanju cene izvajanja storitev obveznih občinskih gospodarskih javnih služb varstva okolja za leto 2018.**

Uvodno obrazložitev poda Meta Tasič Bukovec, direktorica JKP Log, d.o.o., ki pove, da je bil na podlagi Uredbe o metodologiji za oblikovanje cen storitev obveznih občinskih gospodarskih javnih služb pripravljen predlog oziroma elaborat o oblikovanju cene izvajanja storitev obveznih občinskih gospodarskih javnih služb za področje vodooskrbe in komunalnih odpadnih voda. V skladu s to uredbo so pripravljena izhodišča za oblikovanje cen, ki se oblikujejo glede na pretekla obdobja, in sicer na podlagi cen iz leta 2016, 2017 in tekočega leta 2018. Hkrati pa se pri izračunu upoštevajo tudi predvidevanja za prihodnje obdobje. Same cene so razdeljene na dva dela, in sicer na fiksni ter variabilni del. V fiksnem delu je vrednost amortizacije infrastrukture ter s tem povezane odškodnine, medtem ko variabilni del predstavlja predvsem stroške povezane z dejavnostjo vodooskrbe. V skladu z zgoraj navedenimi kriteriji so bile izračunane cene storitve na enoto, ki so nekoliko nižje od preteklih, predvsem kar zadeva fiksni del, pri variabilnem delu pa je razlika v ceni zanemarljiva, kar je natančno opisano tudi v samem predlogu oziroma elaboratu.

Predsednik Odbora za komunalne zadeve in varstvo okolja, Matej Pečnik, pove, da se je odbor seznanil s seznanil z Elaboratom o oblikovanju cene izvajanja storitev obveznih občinskih gospodarskih javnih služb varstva okolja za leto 2018,se z njim strinja in ga predlaga Občinskemu svetu v potrditev ter sprejem. Hkrati znova apelira, da se čim prej postavi nov vodohran na Lešah.

Predsednik Odbora za proračun in finance, Stašo Lodrant, pove, da je odbor obravnaval elaborat in se z njim strinja ter izraža zadovoljstvo nad znižanjem cen storitev.

Župan poda točko v razpravo.

V razpravi sta sodelovala Hedvika Gorenšek in Bernard Pačnik.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 27/8:**

**Občinski svet Občine Prevalje potrjuje in sprejme Elaborat o oblikovanju cene izvajanja storitev obveznih občinskih gospodarskih javnih služb varstva okolja za leto 2018 – oskrba s pitno vodo, odvajanje komunalne in padavinske odpadne vode, čiščenje komunalne in padavinske odpadne vode, storitve povezane z MKČN, marec 2018, ki ga je izdelalo JKP Log d.o.o.**

**Sklep se začne uporabljati s 01.04.2018.**

***K tč. 7***

**Program odvajanja in čiščenja komunalne odpadne in padavinske vode za obdobje 2018 - 2021 na območju Občine Prevalje**

Uvodno obrazložitev poda Meta Tasič Bukovec, direktorica JKP Log, d.o.o., ki pove, da imajo občinski svetniki pred sabo gradivo, ki se nanaša na program odvajanja in čiščenja komunalne odpadne in padavinske vode, ki mora upravljavec pripraviti na vsaka štiri leta, tem primeru za obdobje 2018 – 2021. V programu so navedene vse zakonske podlage in predpisi, ki določajo način ravnanja z odpadnimi vodami, ter naloge povezane z obveznimi občinskimi gospodarskimi javnimi službami. V programu so navedena tudi območja ali aglomeracije kamor spadajo posamezna naselja, le – te se oblikujejo s strani države. Vsebovani so tudi podatki o javnem kanalizacijskem sistemu, številu priključkov, količini odpadne vode, podatki o malih čistilih naprav in s kakšnimi delovnimi sredstvi delo upravlja upravljavec. Dodatno je tudi določena okoljska dajatev za odvajanje odpadne vode določena s strani države. V programu so tudi opozorila in informacije glede gradnje nove čistilne naprave v Občini Prevalje.

Za konec doda, da je program, ki ga bo sprejel Občinski svet Občine Prevalje, potrebno poslati na ministrstvo, ki ga potem arhivira, hkrati pa je to eden izmed pogojev, za financiranje izgradnje čistilne naprave.

Predsednik Odbora za komunalne zadeve in varstvo okolja, Matej Pečnik, pove, da se je odbor strinjal s pripravljenim programom.

Župan doda, da je ravno danes potekal sestanek na Ministrstvu za okolje in prostor s predstavnikom občine glede čistilne naprave in pove, da je potrebno še nekaj manjših popravkov glede dokumentacije, potem pa se bo gradnja lahko začela.

Župan poda točko v razpravo.

V razpravi je sodeloval Štefan Peršak

V času glasovanja je bilo v dvorani 16 svetnikov.

S 16 glasovi za, 0 proti, sta bil sprejet naslednji

**SKLEP 27/9:**

**Občinski svet Občine Prevalje potrdi Program odvajanja in čiščenja komunalne in padavinske odpadne vode za obdobje 2018 – 2021, ki ga je izdelalo podjetje JKP Log d.o.o.**

***K tč. 8***

**Smernice Občine Prevalje za načrtovanje prostorskih ureditev za načrtovani državni prostorski načrt za daljnovod 2x110 kv RTP Ravne – RTP Mežica**

Uvodno obrazložitev poda urbanistka Sanja Godec, ki pove, da je Ministrstvo za okolje in prostor, in sicer direktorat za prostor, graditev in stanovanja, je na Občino Prevalje naslovil vlogo za pridobitev smernic za načrtovanje prostorske ureditve za daljnovod 2x110 KV RTP Ravne – RTP Mežica. Občina je v 30 dneh od prejema te pobude dolžna podati smernice z vidika izvajanja njenih lokalnih javnih služb ter svoje usmeritve povezane z občinskimi interesi na območju državnega prostorskega načrta. V kolikor Občina Prevalje teh smernic v določenem roku ne bo posredovala, se šteje, da jih ni imela, kar bi pomenilo, da kasnejših smernic oziroma morebitnih zahtevkov občine ne bi bilo potrebno upoštevati. Doda, da je občinska uprava v prvi fazi pripravila široko zastavljeno vsebino smernic, ki se lahko aplicirajo na katerokoli izmed 5 variant gradnje, med katerimi bo potem izbrana ena.

Predsednik Odbora za komunalne zadeve in varstvo okolja, Matej Pečnik, pove, da je odbor opravil temeljito razpravo glede smernic in sklenil, da je vseeno smiselno podati smernice, v kolikor je potrebno. Doda, da so v sami vsebini zajete tudi vse zahteve, ki so se glede dotičnega daljnovoda že pojavljale v preteklosti.

Predsednik Odbora za gospodarske dejavnosti, Ivan Backović, pove, da je odbor obravnaval smernice in jih v takšni obliki, ki zajema tudi zahteve občanov iz preteklosti in zahteve sprejete s strani občinskega sveta v postopkih OPPN-ja, daje občinskemu svetu v obravnavo.

Predsednik Komisije za statut in pravna vprašanja, Aleksander Ristič, pove, da je komisija obravnavala smernice in usmeritve za državni prostorski načrt in doda, da so člani bili razočarani, saj Občina Prevalje pri izgradnji daljnovoda v tem postopku ne bo več imela velika vpliva, ker lahko država kljub podanim smernicah in zahtevam projekt izvede po svoje. Kljub temu se komisija strinja, da se smernice podajo in upa, da se bodo le upoštevale.

Župan poda točko v razpravo.

V razpravi so sodelovali:

1. Bernard Pačnik, ki predlaga, da se v smernice doda, da je potrebno spodnji vaški daljnovod položiti v zemljo.
2. Hedvika Gorenšek, ki v imenu prebivalcev Leš, pove, da krajani ne pustijo postavitve daljnovoda preko Leš, ampak zahtevajo, da se kablira po zemlji.
3. Zdravko Fajmut, ki predlaga, da je potrebno smernice dopolniti in jih napisati konkretneje in predvsem dodati ostrejše zahteve, saj je zdravje na prvem mestu in se ga v nobeni situaciji ne sme postavljati pod ceno denarja.
4. Štefan Peršak, ki se s predhodniki strinja in predlog ostrejših smernic podpira.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet naslednji

**SKLEP 27/10:**

**Občinski svet Občine Prevalje sprejeme Smernice in usmeritve za državni prostorski načrt za daljnovod 2x110 kV RTP Ravne – RTP Mežica in zahteva, da se pripravijo dopolnitve.**

**K tč. 9**

**Predlogi Komisije za mandatna vprašanja, volitve in imenovanja**

Uvodno obrazložitev poda predsednik Komisije za mandatna vprašanja, volitve in imenovanja, Rafel Škufca, ki pove, da komisija predlaga občinskemu svetu sprejem sklepa o imenovanju Občinske volilne komisije v naslednji sestavi:

* Ana Sirk Prislan, univ. dipl. pravnica, predsednica,
* Ivan Pridigar, univ. dip. pravnik, namestnik predsednice,
* Polona Pečnik, članica,
* Martina Pečnik, namestnica članice,
* Lidija Pačnik, članica,
* Anita Rahten, namestnica članice,
* Bojana Turkuš, članica,
* Tjaša Novak, namestnica članice.

Doda, da bo sprejeti sklep začel veljati naslednji dan po objavi v Uradnem glasilu slovenskih občin.

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za in 0 proti, je bil sprejet

**SKLEP 27/11 :**

**Občinski svet Občine Prevalje imenuje Občinsko volilno komisijo v naslednji sestavi:**

1. **ANA SIRK PRISLAN, univ. dipl. prav., Prisoje 8, Prevalje, predsednica,**
2. **IVAN PRIDIGAR, univ. dipl. prav., Trg 3b, Prevalje, namestnik predsednice,**
3. **POLONA PEČNIK, Polje 5, Prevalje, članica,**
4. **MARTINA BACKOVIČ, Na produ 11, Prevalje, namestnica članice,**
5. **LIDIJA PAČNIK, Prisoje 16, Prevalje, članica,**
6. **ANITA RAHTEN, Perzonali 21, Prevalje, članica,**
7. **BOJANA TURKUŠ, Spodnji kraj 40, Prevalje, namestnica članice,**
8. **TJAŠA NOVAK, Perzonali 18, Prevalje, namestnica članice.**

**Imenovanje velja od 24.03.2018 za mandatno dobo 4 let. Naloge občinske volilne komisije so določene z zakonom in statutom občine.**

**Ta sklep se objavi v Uradnem glasil slovenskih občin in začne veljati naslednji dan po objavi.**

***K tč. 10***

**Pobude in vprašanja**

Občinski svetnik Aleksander Ristič je podal naslednjo:

POBUDO: 1.) Pove, da je že na prejšnji seji podal pobudo glede sanacije parkirnega prostora pred blokoma na Ugaslih pečeh. Doda, da je sicer nekaj lukenj bilo zakrpanih, ampak to še zdaleč ni dovolj, zato stanovalci pričakujejo, da se bo zadeva uredila.

POBUDO: 2.) Pove, da so se nanj obrnile vzgojiteljice vrtca na Prevaljah, ki so zgrožene nad lastniki psov, ki puščajo ležati pasje iztrebke na območju Polja. Še posebej je to izrazito moteče in vidno sedaj, ko je skopnel sneg, zato poziva občinsko upravo naj poskuša najti rešitev za odstranitev in preprečitev nadaljnjega kopičenja pasjih iztrebkov.

Župan pojasni, da so koši namenjeni pasjim iztrebkom tam že nameščeni, in vse kar lahko občina naredi je, da postavi dodatne koše in apelira na lastnike psov naj dosledno pobirajo iztrebke, ki jih za seboj puščajo njihovi psi.

Občinska svetnica Dr. Karla Oder se naveže na predhodnika in poda naslednjo:

POBUDO: 1.) Predlaga, da bi bilo potrebo razmisliti o ureditvi posebnega ograjenega prostora oziroma sprehajališča za pse, po vzoru sosednje občine Ravne na Koroškem.

Občinski svetnik Matej Pečnik na isto temo poda naslednjo:

POBUDO: 1.) Izpostavi, da enostavno ne vidi druge rešitve kot, poostriti nadzor nad lastniki psov in predlaga izrekanje sankcij, saj je to edini način kako bi se jih dalo prisiliti, k doslednem pobiranju pasjih iztrebkov.

Župan doda, da bo občina to vsekakor storila, poudari pa, da je v prvi vrsti potrebna zavest posameznika oziroma lastnikov psov, da bodo pripravljeni pobirati pasje iztrebke.

Občinski svetnik Bernard Pačnik je podal naslednje:

VPRAŠANJE : 1.) Pove, da se je nanj obrnil eden izmed občanov, ki je kupil stavbno zemljišče na območju Polja. Kupec je pričakoval, da so zadeve potrebne za izgradnjo objekta v celoti urejene, sedaj pa je moral dodatno spremeniti namembnost dela zemljišča, ki po dejanski rabi ni bil opredeljen kot stavbno zemljišče, kar je za seboj prineslo tudi nepričakovane stroške. Izrazil je neodobravanje, da je občina prodajala zemljišče s t. i. »skritimi napakami«, kar je nedopustno. Na zastavljeno vprašanje želi odgovor do naslednje seje.

Emilija Ivančič na seji pojasni, da je občinska uprava prejela vlogo dotične stranke in da bo zadevo obravnavala ter rešila v najkrajšem možnem času.

Dodatno pove, da je predmetna parcela bila prodana na javni dražbi, ki jo je izvedla Občina Prevalje po principu »videno kupljeno«. Kupil jo je kupec, ki je nato s soglasjem Občine Prevalje parcelo prodal novemu lastniku, s čimer je le – ta vstopil v vse pravice in obveznosti prejšnjega lastnika. Občina nikakor ni prodala parcele s »skrito napako« ampak, kot navede, se je enostavno potrebno držati zakonodaje in stranka mora urediti spremembo namembnosti, da bi lahko pričela z gradnjo.

Tajnik Občine Prevalje, Danilo Vute, dodatno pojasni, da bo Občina Prevalje, v kolikor obstaja pravna podlaga, poskušala strankino vlogo oziroma konkreten primer ugodno rešiti, saj v vseh konkretnih primerih občinska uprava vedno teži k najugodnejši rešitvi za vsakega občana.

Občinski svetnik Rafel Škufca je podal naslednje:

POBUDO: 1.) Pozove občinsko upravo, da čimprej pristopi k merjenju onesnaženosti na območju vrtca in šole v skladu s sprejetim sklepom, ki ga je sprejel Občinski svet Občine Prevalje. Hkrati pove, da je seznanjen, da se trenutno zaključujejo dvomesečne meritve vrednosti azbesta in pričakuje, da bo občinskim svetnikom posredovana dokumentacija oziroma rezultati teh meritev.

Župan pojasni, da bodo rezultati posredovani v seznanitev svetnikom.

Občinski svetnik Štefan Peršak je podal naslednjo:

POBUDO: 1.) V luči trenutnega slabega stanja občinskih cest zaradi močne odjuge, predlaga, da bi se na določenih odsekih zagotovila stalna prisotnost stroja. Navede primer, da bi bilo začasno vzdrževanje v teh okoliščinah dosti lažje, če bi npr. bager sproti nasipal manjše količine peska in skrbel za odvodnjavanje, s čimer bi se zagotovila prevoznost in hkrati ne bi bilo toliko nejevolje občanov zaradi slabega stanja cest.

Občinska svetnica Hedvika Gorenšek je podala naslednje:

VPRAŠANJE: 1.) Pove, da je na cesti Prevalje – Leše ob samem cestišču in ponekod tudi na cesti ogromno vejevja in stelje, ki sta ostali kot posledica močnega neurja. Doda, da bi bilo potrebno čimprej pozvati lastnike gozdov, da počistijo ta območja ob cesti in poskrbijo za odvoz vejevja.

Župan pojasni, da je občinska uprava opozarjala in še vedno opozarja lastnike gozdov, da to vejevje odstranijo, vendar pa zaradi močne odjuge in posledično slabega stanja cest ni bilo dovoljeno prevažati lesa tako pogosto in v takšnih količinah kot to zahtevajo okoliščine.

Bernarda Gradišnik dodatno pojasni, da je občinska uprava ravno v teh dneh že prejela prve vloge, za poseg v varovalni pas ceste, na območju omenjene ceste in pričakuje, da se bo v kratkem vejevje v celoti odstranilo.

VPRAŠANJE: 2.) V imenu stanovalcev zaselka ob cesti »OSOJNIK« na Lešah sprašuje, kdaj lahko pričakujejo začetek rekonstrukcije omenjene ceste in kdaj predvidoma bodo dela na tistem odseku zaključena.

Župan pojasni, da se bodo dela pričela izvajati takoj po veliki noči, zaključila pa naj bi se nekje okoli 10. maja 2018.

Občinski svetnik Stašo Lodrant je podal naslednjo pobudo:

POBUDO: 1.) Pove, da je bil tudi on seznanjen s slabim stanjem na cesti v zaselku na Lešah, ki ga je omenila že predhodnica. Predlaga, da bi bilo smiselno, že pred začetkom del, vsake toliko časa preveriti stanje na terenu in poskrbeti za morebitne popravke, saj se nekateri stanovalci z avtomobili le stežka prebijejo do svojih hiš.

Občinski svetnik Maks Pučelj je podal naslednje:

VPRAŠANJE: 1.) Zanima ga, kdaj lahko predstavniki KS Holmec pričakujejo odgovore na vprašanja, ki so jih zastavili na svoji seji oziroma poziva občinsko upravo, da jih pripravi čimprej, kot jim je bilo obljubljeno s strani tajnika Občine Prevalje.

Občinski svetnik Zdravko Fajmut je podal naslednjo:

POBUDO: 1.) Poleg sanacije cest zaradi odjuge izpostavi tudi stanje vodotokov na območju Občine Prevalje. Sam je opazil, da je večina vodotokov slabo očiščenih in polnih vejevja, stelje in ostalega odpadnega lesa, kar zaradi zamašenosti ob deževju pripelje do poplavljanja. Predlaga, da bi se lastnike gozdov pozvalo, da te vodotoke očistijo in s tem preprečijo morebitno poplavljanje. Nenazadnje bi se lahko na teren poslalo tudi gozdno inšpekcijo, v kolikor lastniki tega ne bi bili pripravljeni storiti sami

**K tč. 11**

**RAZNO**

Občinski svetnik Štefan Peršak, pove, da pri nekaterih stanovalcih, zaradi slabega stanja cest izvajalec ni poskrbel za odvoz smeti. Doda, da bi bilo prav, da se zadeva nekako čimprej uredi, morebiti z kakšnim manjšim tovornjakom, ki bi lahko pobral smeti na območjih z razmočenimi cestami, saj občani kljub temu, da se jim smeti niso odvažale plačujejo za opravljeno storitev.

Župa pove, da bo občina apelirala na izvajalca in bodo poskušali najti skupno rešitev.

Za konec župan še doda, da je Občina Prevalje bila uspešna na javnem razpisu za evropska sredstva v okviru projekta GEO PARK. Slednji je dobil sredstva za oba prijavljena projekta v skupni višini 4,3 milijona EUR. V obeh projektih ima Občina Prevalje prijavljen svoj projekt, in sicer ureditev in opremljanje kozolca na Poljani ter točka doživetij Poljana, ki zajema ureditev okolice kozolca, sanitarni blok, postavitev dveh paviljonov in kolesarske posti na Jamnici.

Seja je bila zaključena ob 18.15 uri.

Zapisal: Župan

Franc BREZNIK dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep k tč. 3 – Izvršen na seji, zapisniki so odloženi v zbirko listin in posredovani v objavo na spletu.

Sklep k tč. 4 – Izvršen na seji.

Sklep 1 k tč. 5 – Izvršen na seji. Sklep objavljen v Uradnem glasilu slovenskih občin.

Sklep 2 k tč. 5 - Izvršen na seji. Sklep objavljen v Uradnem glasilu slovenskih občin.

Sklep 3 k tč. 5 – Izvršen na seji. Sklep objavljen v Uradnem glasilu slovenskih občin.

Sklep k tč. 6 – Izvršen na seji.

Sklep k tč. 7 – Izvršen na seji.

Sklep 1 k tč. 8 – Izvršen na seji.

Sklep 2 k tč. 9 – Izvršen na seji. Sklep objavljen v Uradnem glasilu slovenskih občin.